|  |  |
| --- | --- |
| Numri i lëndës: | 2019:080965 |
| Datë: | 30.09.2019 |
| Numri i dokumentit:  | 00541774 |

**P.nr.274/19**

**NË EMËR TË POPULLIT**

**GJYKATA THEMELORE NË PEJË**-Departamenti i përgjithshëm, me gjyqtarin e vetëm gjykues Ahmet Rexhaj, me pjesëmarrjen e sekretares juridike Lindmire Begolli, në çështjen penale ndaj të akuzuarit L N nga fshati Q, Komuna Pejë, për shkak të veprës penale lëndim i lehtë trupor nga neni 188 par.1 pika 1.1 të KPRK-së, duke vendosur sipas aktakuzës së Prokurorisë Themelore në Pejë, Departamenti për krime të përgjithshme, PP/II.nr.2689/18 të datës 14.03.2019, pas mbajtjes së shqyrtimit fillestar me datë 25.09.2019, në prezencë të Prokurorit të shtetit Lumturije Hoxha, të akuzuarit L N, e në mungesë të palës së dëmtuar S N merr këtë:

**A K T GJ Y K I M**

I akuzuari L N i biri i Y dhe i nënës S e gjinisë A, i lindur me datë .., në Pejë, me banim në fshatin Q, Komuna Pejë, ka të kryer shkollën e mesme, i pa martuar, i gjendjes së mesme ekonomike, i identifikuar në bazë të letërnjoftimit me nr..., shqiptar, shtetas i Republikës së Kosovës, mbrohet në liri.

**ËSHTË FAJTOR**

**Për shkak se:**

Me datë 28.11.2018, rreth orës 15:25, në fshatin Q, Komuna Pejë, i pandehuri L N duke vepruar si bashkëkryerës me të miturit me iniciale V.K dhe A.B i shkaktojnë lëndime të lehta trupore me pasoja të përkohshme për shëndetin tjetrit dhe atë të dëmtuarit S N nga fshati Q, Komuna Pejë, në atë mënyrë që derisa i dëmtuari ishte duke u përleshur me të miturin Sh.N. në ato momente pasi që njoftohet Li përmes vëllait të tij i pandehuri shkon me të shpejtë në vendin e ngjarjes derisa ishin duke u përleshur të miturit SH.N i bie nga brezi një shkrepës në formë të revoles ku me të vërejtur i pandehuri L ku në ketë rast i dëmtuari me qëllim që të mbrohet me një shkop druri sulmon të pandehurin L me çrast ky i fundit merr shkrepësen në formë të revoles dhe me të njëjtën e godet në kokë të dëmtuarin S N, me çka të dëmtuarit i shkakton lëndim të lehtë trupor, me dëmtime të përkohshme të shëndetit, të përshkruara si në akt ekspertimin mjekoligjor të Dr.Valon Hyseni,

-Me çka ka kryer vepër penale, “lëndim i lehtë trupor” nga neni 188 par.1 pika 1.1 të KPRK-së,

Andaj, gjykata duke u bazuar në nenin 7,41,42,43,46,73, të KPK-së, nenit 188 par.1 pika 1.1 të KPRK-së, si dhe nenit 365 të KPPRK-së, të akuzuarit L N i shqipton:

**DËNIM ME GJOBË**

Ashtu që të akuzuarit L N, i cakton dënim me gjobë në shumë prej 300€ (katërqind euro ) e të cilin dënim është i obliguar që ta paguaj në afat prej 90 ditësh pas plotfuqishmërisë së aktgjykimit,

Nëse i akuzuari i lartcekur dënimin me gjobë nuk e paguan në afat të caktuar, atëherë dënimi me gjobë gjykata do ta zëvendësoi me dënim burgu, në kohëzgjatje prej 15 ditësh, duke llogaritur një ditë burgim për çdo 20 euro të gjobës.

I akuzuari obligohet që në emër të shpenzimeve të procedurës penale të paushallit gjyqësor shumën prej 20€, si dhe në emër të taksës për kompensimin e viktimave të krimit në shumë prej 30€, të gjitha këto në afat prej 15 ditësh, pas plotfuqishmërisë së aktgjykimit.

Pala e dëmtuar S N nga fshati Q, Komuna Pejë për realizimin e kërkesës pasurore juridike udhëzohet në kontest të rregullt civil.

**A r s y e t i m**

Prokuroria Themelore në Pejë-Departamenti për krime të përgjithshme ka ngrit aktakuzë PP/II.nr.2689/18 të datës 14.03.2019, ndaj të akuzuarit L N nga fshati Q, Komuna Pejë, për shkak të veprës penale lëndim i lehtë trupor nga neni 188 par.1 pika 1.1 të KPRK-së.

Gjykata ka caktuar shqyrtimin fillestarë me datë 25.09.2019, Pas leximit të aktakuzës nga ana e Prokurorit të shtetit PP/II.nr.2689/18 të datës 14.03.2019, në seancën e shqyrtimit fillestar, gjykata është bindur se i akuzuari i ka kuptuar aktakuzën dhe të akuzuarit i ka dhënë mundësinë që të deklarohet për pranimin ose mos pranimin e fajësisë.

Në këtë rast gjykata ka udhëzuar të akuzuarin për rendësin dhe pasojat e pranimit të fajësisë dhe i akuzuari ka deklaruar se i ka kuptuar të gjitha pasojat e pranimit të fajësisë dhe e pranon fajësinë për vepër penale me të cilën ngarkohet, deklaron se ka menduar se ky rast është mbyllur, me palën e dëmtuar janë kushëri dhe jetojnë në një lagje dhe kanë arritur marrveshje të pajtimit në mes veti dhe nga data kur kanë arritur pajtimi siç ceket në aktakuzë me datë 28.11.2018 nuk kanë pas më telashe në mes veti, raportet i kanë të shkëlqyera si më parë, atz kanë filluar të përleshën disa fëmijë siç ceket në aktakuzë, qëllimi i tij ka qenë mos ti len të zihen ndermes veti, por eskaloj situata i dëmtuari S i pari ka fillu te e godas, këtu i akuzuari nuk ka mujt me u përmbajt dhe është e vërtetë se e ka sulmu dhe i ka shkaktu lëndime siç përshkruhet në shkresat e lëndës, dhe për çka shpreh keqardhje dhe është penduar dhe premton se në të ardhmen nuk do ti përsëris veprimet e tilla apo të ngjashme.

Prokurori i shtetit ka deklaruar se pajtohet me pranimin e fajësisë nga ana e të akuzuarit, meqenëse i njëjti e ka pranuar fajin duke i kuptuar pasojat e pranimit të fajësisë dhe atë në mënyrë vullnetare dhe pa ndonjë presion, konsideron se i njëjti pranim i fajësisë ka mbështetje në provat të cilat gjenden në shkresat e lëndës.

Në vijim gjykata duke shqyrtuar fajësinë nga ana e të akuzuarit vlerësoi se pranimi i fajësisë paraqet shprehje të lirë të vullnetit të të akuzuarit, pasi që ai e ka kuptuar natyrën dhe pasojat e pranimit të fajësisë.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarit, si dhe duke pasur parasysh provat të cilat gjenden në shkresat e lëndës siç janë: raporti i policit Ali Shala #3064 i datës 28.11.2018, raporti i policit Zeqir Aliu #7992 i datës 28.11.2018, deklarata e të dëmtuarit S N e dhënë në Stacion Policor në Pejë me datë 28.11.2018, deklarata e të dyshuarit L N e dhënë në stacion Policor në Pejë me datë 03.12.2018, deklarata e të miturit SH.N të dhënë në stacion Policor në Pejë me datë28.11.2018,deklarata e të miturit A.B e dhënë në stacion Policor në Pejë me datë28.11.2018, deklarata e të dyshuarit V K e dhënë në stacion Policor në Pejë me datë28.11.2018, deklarata e dëshmitares R B dhënë në stacion Policor në Pejë me datë 28.11.2018, akt ekspertimi mjeko ligjor i ekspertit Dr.Valon Hyseni i datës 20.01.2019, raportet mjekësore të lëshuara nga Spitali Regjional në Pejë, fotodokumetacioni, gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se e ka pranuar fajësinë, i vie keq, pati sjellje korrekte në shqyrtim fillestar, për gjykatën nuk ka të dhëna se i njëjti më parë ka ra ndesh me ligjin, ndërkaq nga rrethanat rënduese për të akuzuarin e lartcekur gjykata nuk ka gjetë asgjë.

Andaj gjykata duke u gjendur para këtyre rrethanave të akuzuarin e gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarit në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

Duke u bazuar në nenin 450 të KPPRK-së, e obligoi të akuzuarin në paguarjen e shpenzimeve të procedurës penale të paushallit gjyqësor.

Konform nenit 39 par.1,2,3 nën par. 3.1 të Ligjit për kompensim të viktimave të krimit e obligoi të akuzuarin që të paguaj shpenzimet e viktimave të krimit.

Konform nenit 463 të KPPK-së, gjykata e udhëzoi palën e dëmtuar S N nga fshati Q, Komuna Pejë, për realizimin e kërkesës pasurore juridike në kontest të rregullt civil.

Nga sa u tha më lart u vendos si në dispozitiv të këtij aktgjykimi konform nenit 365 të KPPRK-së.

**NGA GJYKATA THEMELORE NË PEJË-Departamenti i Përgjithshëm P.nr.274/19.**

**Sekretare juridike Gjyqtari i vetëm gjykues**

Lindmire Begolli Ahmet Rexhaj

**KËSHILLË JURIDIKE:**

Kundër këtij aktgjykimi është e lejuar ankesa

në afat prej 15 ditësh, nga dita e marrjes, Gjykatës

së Apelit në Prishtinë, e nëpërmjet të kësaj gjykate.